## Pravilnik o provedbi Pravilnika o mjerama za kontrolu i iskorjenjivanje bolesti plavog jezika u odnosu na kontrolu, praćenje, nadziranje i ograničenje kretanja prijemljivih životinja

### NN 78/2009 (6.7.2009.), Pravilnik o provedbi Pravilnika o mjerama za kontrolu i iskorjenjivanje bolesti plavog jezika u odnosu na kontrolu, praćenje, nadziranje i ograničenje kretanja prijemljivih životinja

MINISTARSTVO POLJOPRIVREDE, RIBARSTVA I RURALNOG RAZVITKA,

1868

Na temelju članka 17. stavka 3. Zakona o veterinarstvu (»Narodne novine«, broj 41/2007, 155/2008), ministar poljoprivrede, ribarstva i ruralnog razvitka, donosi

PRAVILNIK

O PROVEDBI PRAVILNIKA O MJERAMA ZA KONTROLU I ISKORJENJIVANJE BOLESTI PLAVOG JEZIKA U ODNOSU NA KONTROLU, PRAĆENJE, NADZIRANJE I OGRANIČENJE KRETANJA PRIJEMLJIVIH ŽIVOTINJA[[1]](#footnote-29081-1)

Poglavlje 1.
SVRHA DONOŠENJA I POJMOVNIK

Svrha donošenja

Članak 1.

Ovim Pravilnikom propisana su pravila za kontrolu, sustavno praćenje, nadziranje i ograničenje kretanja životinja u smislu članka 2. točke (c) Pravilnika o mjerama za kontrolu i iskorjenjivanje bolesti plavog jezika (»Narodne novine«, br. 73/2009)[[2]](#footnote-29081-2), u i iz zone pod ograničenjem.

Pojmovnik

Članak 2.

Za potrebe ovoga Pravilnika, primjenjuju se pojmovi iz članka 2. Pravilnika o mjerama za kontrolu i iskorjenjivanje bolesti plavog jezika (»Narodne novine«, br. 73/2009)2 te sljedeći pojmovi:

(a) »slučaj bolesti plavog jezika« je životinja koja udovoljava jednom od sljedećih zahtjeva:

– pokazuje kliničke znakove karakteristične za bolest plavog jezika;

– sentinel životinja je polučila serološki negativan rezultat u prethodnom testiranju, a u sljedećem testiranju je utvrđeno da je serološki pozitivna na protutijela za barem jedan serotip virusa bolesti plavog jezika;

– životinja iz koje je izoliran i identificiran virus bolesti plavog jezika;

– životinja koja je bila serološki pozitivna na bolest plavog jezika ili iz koje je identificiran virusni antigen ili virusna ribonukleinska kiselina (RNK) specifična za jedan ili više serotipova virusa bolesti plavog jezika.

Epidemiološki podaci moraju ukazivati da su klinički znakovi bolesti ili nalazi laboratorijskih pretraživanja koji se odnose na bolest plavog jezika, posljedica kruženja/nazočnosti virusa na gospodarstvu gdje se životinje drže, a ne uvođenja cijepljenih ili seropozitivnih životinja iz zone pod ograničenjem;

(b) »izbijanje bolesti plavog jezika« definirano je člankom 2. točkom (c) Pravilnika o načinu prijave bolesti životinja (»Narodne novine«, br. 31/2009)[[3]](#footnote-29081-3);

(c) »primarno izbijanje bolesti plavog jezika« definirano je člankom 2. točkom (d) Pravilnika o načinu prijave bolesti životinja (»Narodne novine«, br. 31/2009)3, uzimajući u obzir da je, u smislu primjene članka 3. stavka 1. prve alineje navedenog Pravilnika, slučaj bolesti plavog jezika primarno izbijanje, ako:

– nije epidemiološki povezano s prethodnim izbijanjem; ili

– primarno izbijanje podrazumijeva uspostavu nove ili promjenu postojeće zone pod ograničenjem kako je određeno u članku 6. ovoga Pravilnika;

(d) »zona pod ograničenjem« je područje koje se sastoji od zaražene i ugrožene zone uspostavljenih na temelju članka 8. stavka 1. Pravilnika o mjerama za kontrolu i iskorjenjivanje bolesti plavog jezika (»Narodne novine«, br. 73/2009)2;

(e) »zona sezonski slobodna od bolesti plavog jezika« je epidemiološki značajno zemljopisno područje države na kojem, tijekom dijela godine, nadziranjem nije utvrđen dokaz prijenosa virusa bolesti plavog jezika ili prisutnost odraslih Culicoidesa koji mogu prenositi bolest plavog jezika;

(f) »provoz« je kretanje ili premještanje životinja:

– iz ili kroz zonu pod ograničenjem;

– iz zone pod ograničenjem, kroz zonu koja nije zona pod ograničenjem, te povratkom istu zonu pod ograničenjem; ili

– iz zone pod ograničenjem kroz zonu koja nije zona pod ograničenjem u drugu zonu pod ograničenjem.

Poglavlje 2.
PRAĆENJE, NADZIRANJE I RAZMJENA INFORMACIJA

Prijava bolesti plavog jezika

Članak 3.

Primarno izbijanje i izbijanje bolesti plavog jezika prijavljuje se kroz Sustav prijavljivanja bolesti životinja (ADNS) Europske komisije, korištenjem kodiranih obrazaca i kodova[[4]](#footnote-29081-4).

Programi praćenja i nadziranja bolesti plavog jezika

Članak 4.

Programi kontrole bolesti plavog jezika moraju udovoljavati minimalnim zahtjevima određenim u Dodatku I ovoga Pravilnika i moraju se provoditi:

(a) u zonama pod ograničenjem (program praćenja bolesti plavog jezika);

(b) izvan zona pod ograničenjem (program nadziranja bolesti plavog jezika).

Epidemiološki podaci

Članak 5.

1) Podatke o bolesti plavog jezika prikupljene tijekom provedbe programa praćenja i/ili nadziranja bolesti plavog jezika Uprava za veterinarstvo mora proslijediti u sustav BT-Net (tzv. BlueTongue mrežu), uspostavljenu posebnim propisom[[5]](#footnote-29081-5), a naročito:

(a) mjesečno izvješće, koje se dostavlja najkasnije mjesec dana nakon završetka mjeseca na koji se izvješće odnosi. To izvješće mora sadržavati:

– podatke o sentinel životinjama iz programa praćenja bolesti plavog jezika u zoni pod ograničenjem;

– entomološke podatke iz programa praćenja bolesti plavog jezika u zoni pod ograničenjem;

(b) privremeno izvješće koje obuhvaća prvih šest mjeseci kalendarske godine i koje se dostavlja svake godine najkasnije do 31. srpnja, a mora sadržavati:

– podatke o programima nadziranja bolesti plavog jezika uspostavljenim izvan zona pod ograničenjem;

– podatke o cijepljenju u zoni pod ograničenjem;

(c) godišnje izvješće koje se dostavlja najkasnije do 30. travnja sljedeće godine i sadrži podatke koji su navedeni u točki (b) alineji prvoj i drugoj ovoga članka, za prethodnu godinu.

2) Podaci koje Uprava za veterinarstvo Ministarstva poljoprivrede, ribarstva i ruralnog razvoja (u daljnjem tekstu: Uprava za veterinarstvo) dostavlja u sustav BT-Net navedeni su u Dodatku II ovoga Pravilnika.

Poglavlje 3.
OGRANIČENJA KRETANJA ŽIVOTINJA I NJIHOVOG SJEMENA, JAJNIH STANICA I ZAMETAKA

Zone pod ograničenjem

Članak 6.

1) Uprava za veterinarstvo izvješćuje Europsku komisiju o zonama pod ograničenjem i promjenama situacije u tim zonama, u roku od 24 sata.

2) Prije donošenja odluka o ukidanju epidemiološki značajnog zemljopisnog područja iz zone pod ograničenjem, Uprava za veterinarstvo dostavlja Europskoj komisiji potkrijepljene podatke koji prikazuju odsutnost kruženja virusa bolesti plavog jezika u tom području tijekom razdoblja od dvije godine nakon provedbe programa za sustavno praćenje bolesti plavog jezika.

3) Uprava za veterinarstvo sastavlja i održava ažurirani popis zona pod ograničenjem na svojem području i stavlja ga na raspolaganje državama članicama EU i javnosti. Navedeni popis uključuje podatke o serotipovima virusa bolesti plavog jezika koji kruže u svakoj zoni ograničenja, što omogućuje, u smislu članaka 7. i 8. ovoga Pravilnika, identifikaciju zona pod ograničenjem uspostavljenih u različitim državama članicama EU u kojima kruže isti serotipovi virusa bolesti plavog jezika.

Uvjeti za kretanje unutar iste zone pod ograničenjem

Članak 7.

1) Kretanje životinja unutar iste zone pod ograničenjem u kojoj kruži isti serotip ili serotipovi virusa bolesti plavog jezika dopušteno je pod uvjetom da životinje koje se trebaju premještati na dan prijevoza ne pokazuju kliničke znakove bolesti plavog jezika.

2) Kretanje životinja iz zaražene u ugroženu zonu dopušteno je ako:

(a) životinje udovoljavaju uvjetima određenim u Dodatku III ovoga Pravilnika; ili

(b) životinje udovoljavaju bilo kojim drugim primjerenim jamstvima u pogledu zdravlja životinja temeljenim na povoljnim rezultatima procjene rizika u odnosu na provedbu mjera za sprječavanje širenja virusa bolesti plavog jezika i zaštite od vektora, kako zahtijeva nadležno tijelo mjesta podrijetla i odobrava nadležno tijelo odredišta, a prije premještanja takvih životinja;

(c) su životinje namijenjene klanju bez odgode.

3) Uprava za veterinarstvo odmah izvješćuje Europsku komisiju i države članice EU o jamstvima u pogledu zdravlja životinja kako je određeno u stavku 2. točki (b) ovoga Pravilnika.

4) Za životinje na koje se odnose stavci 1. i 2. ovog članka, u odgovarajuće veterinarske certifikate kako je određeno Pravilnikom o veterinarskim uvjetima za stavljanje u promet goveda i svinja (»Narodne novine«, br. 154/2008)[[6]](#footnote-29081-6), Pravilnikom o veterinarsko-zdravstvenim uvjetima za stavljanje u promet ovaca i koza na unutarnje tržište europske zajednice (»Narodne novine«, br. 51/2009)[[7]](#footnote-29081-7) i posebnim propisom kojim se utvrđuju veterinarski uvjeti za stavljanje u promet i uvoz životinja, sjemena, jajnih stanica i zametaka na koje ne odnose veterinarski uvjeti utvrđeni posebnim propisima Zajednice[[8]](#footnote-29081-8) ili na koje se odnose odredbe Pravilnika o detaljnim pravilima u prometu unutar Europske unije za određene životinje i proizvode životinjskog podrijetla namjenjene izvozu u treće zemlje (»Narodne novine«, br. 154/2008)[[9]](#footnote-29081-9) dodaje se sljedeći dopunski tekst:

»Životinje koje udovoljavaju …. (članku 7. stavku 1. ili članku 7. stavku 2. točki (a) ili članku 7. stavku 2. točki (b) ili članku 7. stavku 2. točki (c) (naznačiti odgovarajuće) Uredbe (EZ-a) br. 1266/2007«1.

Uvjeti za izuzeće od zabrane izlaska propisane Pravilnikom o mjerama za kontrolu i iskorjenjivanje bolesti plavog jezika (»Narodne novine«, br. 73/2009)2

Članak 8.

1) Kretanje životinja, njihovog sjemena, jajnih stanica i zametaka, iz objekta ili centra za prikupljanje sjemena ili centra za pohranu sjemena smještenog u zoni pod ograničenjem u drugi objekt ili centar za prikupljanje sjemena ili centar za pohranu sjemena izuzima se od zabrane izlaska, uspostavljene na temelju članka 9. stavka 1. točke (c) i članka 10. točke 1. Pravilnika o mjerama za kontrolu i iskorjenjivanje bolesti plavog jezika (»Narodne novine«, br. 73/2009)2, pod uvjetom da životinje, njihovo sjeme, jajne stanice i zametci udovoljavaju:

(a) uvjetima određenim u Dodatku III ovoga Pravilnika; ili

(b) bilo kojim drugim jamstvima u pogledu zdravlja životinja temeljenim na povoljnim rezultatima procjene rizika u odnosu na provedbu mjera za sprječavanje širenja virusa bolesti plavog jezika i zaštite od vektora, kako zahtijeva nadležno tijelo mjesta podrijetla i odobrava nadležno tijelo odredišta, a prije premještanja takvih životinja.

2) Uprava za veterinarstvo odmah izvješćuje Europsku komisiju i države članice EU o jamstvima u pogledu zdravlja životinja kako je određeno u stavku 1. točki (b) ovoga članka.

3) Postupak kanaliziranja pod nadzorom nadležnog tijela odredišta, kako bi se osiguralo da se životinje, njihovo sjeme, jajne stanice i zametci premješteni u skladu s uvjetima propisanim stavkom 1. točkom (b) ovoga članka, nakon toga ne premještaju u drugu državu članicu osim ukoliko životinje ne udovoljavaju uvjetima propisanim stavkom 1. točkom (a) ovoga članka.

4) Kretanje životinja iz objekta smještenog u zoni pod ograničenjem radi klanja bez odgode izuzima se od zabrane izlaska uspostavljene na temelju članka 9. stavka 1. točke (c) i članka 10. točke 1. Pravilnika o mjerama za kontrolu i iskorjenjivanje bolesti plavog jezika (»Narodne novine«, br. 73/2009)2, pod uvjetom da:

(a) u objektu podrijetla barem 30 dana prije datuma slanja nije utvrđen niti jedan slučaj bolesti plavog jezika;

(b) su životinje prevezene:

– pod veterinarskim nadzorom u odredišnu klaonicu gdje moraju biti zaklane u roku od 24 sata po dolasku;

– izravno, osim u slučaju odmora životinja, propisanog Pravilnikom o zaštiti životinja tijekom prijevoza i s prijevozom povezanih postupaka (»Narodne novine« br. 7/07)[[10]](#footnote-29081-10), na odmorištu smještenom u istoj zoni pod ograničenjem;

(c) nadležno tijelo u mjestu slanja barem 48 sati prije utovara životinja izvijesti nadležno tijelo u mjestu odredišta o predviđenom kretanju životinja.

5) Ne dovodeći u pitanje provedbu odredbe stavka 4. točke (b) ovoga članka, nadležno tijelo zemlje odredišta može na temelju procjene rizika tražiti da nadležno tijelo zemlje podrijetla uspostavi postupak usmjeravanja prijevoza navedenih životinja, prema posebno određenim klaonicama od strane nadležnog tijela. Takve posebno određene klaonice identificiraju se na temelju procjene rizika uzimajući u obzir kriterije iz Dodatka IV ovoga Pravilnika. Podaci o posebno određenim klaonicama moraju biti dostupni državama članicama EU i javnosti, putem sustava BT-Net.

6) Premještanje životinja koje nisu certificirane u skladu sa stavkom 1. ovoga članka s gospodarstva smještenog u zoni pod ograničenjem, izravno do izlazne točke u skladu s definicijom iz članka 1. stavka 3. točke (a) Pravilnika o detaljnim pravilima u prometu unutar Europske unije za određene životinje i proizvode životinjskog podrijetla namjenjene izvozu u treće zemlje (»Narodne novine«, br. 154/2008)9, radi izvoza u treću zemlju, izuzima se od zabrane izlaza određenog u skladu s člankom 9. stavkom 1. točkom (c) i člankom 10. točkom 1. Pravilnika o mjerama za kontrolu i iskorjenjivanje bolesti plavog jezika (»Narodne novine«, br. 73/2009)2 uz sljedeće uvjete:

(a) niti jedan slučaj bolesti plavog jezika nije utvrđen na gospodarstvu podrijetla u razdoblju od najmanje 30 dana prije datuma otpreme;

(b) životinje su prevožene do izlazne točke:

– pod službenim nadzorom,

– izravno, osim u slučaju odmora životinja, propisanog Pravilnikom o zaštiti životinja tijekom prijevoza i s prijevozom povezanih postupaka (»Narodne novine« br. 7/07)10, na odmorištu smještenom u istoj zoni pod ograničenjem.

7) Za životinje, njihovo sjeme, jajne stanice i zametke na koje se odnose stavci 1. i 4. ovog članka, u odgovarajuće certifikate propisane Pravilnikom o veterinarskim uvjetima za stavljanje u promet goveda i svinja (»Narodne novine«, br. 154/2008)6, Pravilnikom o veterinarsko-zdravstvenim uvjetima za stavljanje u promet ovaca i koza na unutarnje tržište europske zajednice (»Narodne novine« br. 51/2009)7 i posebnim propisom kojim se utvrđuju veterinarski uvjeti za stavljanje u promet i uvoz životinja, sjemena, jajnih stanica i zametaka na koje ne odnose veterinarski uvjeti utvrđeni posebnim propisima Zajednice8 ili na koje se odnosi Pravilnik o detaljnim pravilima u prometu unutar Europske unije za određene životinje i proizvode životinjskog podrijetla namijenjene izvozu u treće zemlje (»Narodne novine«, br. 154/2008)9 dodaje se sljedeći tekst:

»…….(Životinje, sjeme, jajne stanice i zametci, naznačiti odgovarajuće) koje udovoljavaju …. (članku 8. stavku 1. točki (a) ili članku 8. stavku 1. točki (b) ili članku 8. stavku 4 (naznačiti odgovarajuće) Uredbe (EZ-a) br. 1266/2007»1.

Dodatni uvjeti za provoz životinja

Članak 9.

1) Provoz životinja dopušten je pod uvjetom da su:

(a) životinje iz zone pod ograničenjem koje se premještaju kroz područja izvan zone pod ograničenjem i sredstva u kojima se prevoze tretirani odobrenim insekticidima i/ili repelentima nakon odgovarajućeg čišćenja i dezinfekcije na mjestu utovara i u svakom slučaju prije napuštanja zone pod ograničenjem;

(b) životinje koje se premještaju iz područja izvan zone pod ograničenjem kroz zonu pod ograničenjem i sredstva u kojima se prevoze tretirani odobrenim insekticidima i/ili repelentima nakon odgovarajućeg čišćenja i dezinfekcije na mjestu utovara i u svakom slučaju prije ulaska u zonu pod ograničenjem;

(c) tijekom premještanja kroz zonu pod ograničenjem životinje zaštićene od bilo kakvih napada vektora u slučaju kada je predviđen odmor na kontrolnoj postaji.

2) Za životinje iz stavka 1. ovog članka, u odgovarajuće certifikate određene u Pravilniku o veterinarskim uvjetima za stavljanje u promet goveda i svinja (»Narodne novine« br. 154/2008)6, Pravilnikom o veterinarsko-zdravstvenim uvjetima za stavljanje u promet ovaca i koza na unutarnje tržište europske zajednice (Narodne novine br. 51/2009)7 i Pravilnikom kojim se utvrđuju veterinarski uvjeti za stavljanje u promet i uvoz životinja, sjemena, jajnih stanica i zametaka na koje ne odnose veterinarski uvjeti utvrđeni posebnim propisima Zajednice8 ili koje se spominju u Pravilniku o detaljnim pravilima u prometu unutar Europske unije za određene životinje i proizvode životinjskog podrijetla namijenjene izvozu u treće zemlje (Narodne novine br. 154/2008)9 dodaje se sljedeći tekst:

»Tretman insekticidom/repelentom …. (upisati naziv proizvoda) na dan …. (upisati datum) u …… (upisati sat) u skladu s Uredbom (EZ-a) br. 1266/2007»1.

3) Stavak 1. ovog članka ne primjenjuje u epidemiološki značajnom zemljopisnom području zone sezonski slobodne od vektora bolesti plavog jezika u slučaju kada je proteklo više od 60 dana od početka sezone slobodne od vektora, kako je određeno u skladu s Dodatku V ovoga Pravilnika. Ovo izuzeće ne primjenjuje nakon završetka sezone slobodne od vektora, što se određuje na temelju rezultata programa praćenja bolesti plavog jezika.

Prijelazne odredbe

Članak 10.

1) Iznimno od odredbe članka 8. stavka 1. točke (a) ovoga Pravilnika, a na temelju rezultata procjene rizika i uzimajući u obzir entomološke i epidemiološke uvjete za uvođenje životinja, nadležno tijelo odredišta može zahtijevati da premještanje životinja na koje se odnosi izuzeće iz članka 8. stavka 1. ovoga Pravilnika koje udovoljavaju najmanje jednom od uvjeta propisanih Dodatkom III Dijelom A točkama 1. do 4. ovoga Pravilnika, a ne udovoljavaju odredbama točaka 5., 6. i 7. navedenog Dijela, do 31. prosinca 2009. udovoljavaju sljedećim dodatnim uvjetima:

(a) navedene životinje moraju biti mlađe od 90 dana;

(b) navedene životinje moraju biti držane u zatvorenom prostoru zaštićenom od vektora;

(c) testovi navedeni u Dodatku III Dijelu A točkama 1., 3. i 4. ovoga Pravilnika moraju biti provedeni na uzorcima uzetim ne ranije od 7 dana prije dana premještanja.

2) Uprava za veterinarstvo mora izvijestiti Europsku komisiju prije primjene dodatnih uvjeta iz stavka 1. ovoga članka, te kao obrazloženje zahtjeva dostaviti informacije i podatke, u odnosu na entomološku i epidemiološku situaciju, a posebno o prisutnim vrstama vektora i serotipova virusa bolesti plavog jezika, klimatskim uvjetima i načinu držanja prijemljivih preživača.

Poglavlje 4.
ZAVRŠNE ODREDBE

Članak 11.

Propis iz članka 7. stavka 4., članka 8. stavka 7. i Dodatka III točke A podtočaka 1. do 7. ovoga Pravilnika, kojim se utvrđuju veterinarski uvjeti za stavljanje u promet i uvoz životinja, sjemena, jajnih stanica i zametaka na koje ne odnose veterinarski uvjeti utvrđeni posebnim propisima Zajednice, biti će donesen do 30. lipnja 2009. godine.

Članak 12.

Dodatak I do V tiskani su u prilogu ovoga Pravilnika i njegov su sastavni dio.

Članak 13.

Ovaj Pravilnik stupa na snagu osmog dana od dana objave u »Narodnim novinama».

Klasa: NP 011-02/09-01/168

Urbroj: 525-06-2-0264/09-1

Zagreb, 10. lipnja 2009.

Ministar
mr. sc. Božidar Pankretić, v. r.

DODATAK I

MINIMALNI ZAHTJEVI ZA PROGRAME PRAĆENJA I NADZIRANJA BOLESTI PLAVOG JEZIKA
(članak 4. ovoga Pravilnika)

1. Minimalni zahtjevi za programe praćenja bolesti plavog jezika koji se moraju provoditi u zonama pod ograničenjem

Programi praćenja bolesti plavog jezika usmjereni su na prikupljenje informacija o dinamici bolesti plavog jezika u zoni pod ograničenjem. Ciljevi programa praćenja bolesti plavog jezika usmjereni su na utvrđivanje unošenja novih serotipova virusa bolesti plavog jezika i dokazivanje odsustva određenih serotipova virusa bolesti plavog jezika. Drugi ciljevi mogu uključiti dokazivanje odsutnosti cirkulacije virusa bolesti plavog jezika i dokazivanje sezone slobodne od vektora bolesti plavog jezika te određivanje vrsta vektora.

U svrhu praćenja i nadziranja bolesti plavog jezika referentna zemljopisna jedinica definira se mrežom od otprilike 45 x 45 km (oko 2 000 km2) osim ukoliko posebni uvjeti okoliša ne opravdavaju drugačiju veličinu. Kao referentna zemljopisna jedinica za praćenje i nadziranje bolesti plavog jezika može se koristiti i regija u skladu s člankom 2. Pravilnika o veterinarskim uvjetima za stavljanje u promet goveda i svinja (»Narodne novine«, br. 154/2008)6.

1. 1.Programi praćenja bolesti plavog jezika moraju sadržavati najmanje pasivno kliničko nadziranje i aktivno nadziranje koje uključuje laboratorijsko pretraživanje, kako je određeno u podtočkama 1.1.1. i 1.1.2. ove točke.

1.1.1. Pasivno kliničko nadziranje:

– sastoji se od stalnog, formalnog i odgovarajuće dokumentiranog otkrivanja i pretraživanja svake sumnje na bolest plavog jezika uključujući aktiviranje sustava ranog uzbunjivanja prilikom prijave sumnje. Vlasnici ili posjednici i veterinari moraju odmah prijaviti sumnju na bolest plavog jezika u skladu s Pravilnikom o načinu prijave bolesti životinja (»Narodne novine«, broj 31/09)[[11]](#footnote-29081-11). Svaka sumnja na prisutnost serotipa virusa bolesti plavog jezika za kojeg se ne očekuje da je prisutan u odgovarajućem zemljopisnom području mora se odmah detaljno istražiti od strane nadležnog tijela kako bi se potvrdilo koji serotipovi bolesti plavog jezika cirkuliraju,

– naročito se mora provoditi tijekom sezone aktivnosti vektora,

– mora osigurati pružanje odgovarajućih informacija i podizanje svijesti, vlasnika ili posjednika i veterinara koji utvrđuju kliničke znakove bolesti, o bolesti plavog jezika.

1.1.2. Aktivno nadziranje koje uključuje laboratorijsko pretraživanje sastoji se od najmanje jednog ili kombinacije serološkog pretraživanje sentinel životinja, serološkog/virološkog pretraživanja ili ciljanog praćenja na temelju procjene rizika u skladu s podtočkama 1.1.2.1., 1.1.2.2. i 1.1.2.3. ove točke.

1.1.2.1 Serološko pretraživanje sentinel životinja

– serološko pretraživanje sentinel životinjama mora se sastojati od aktivnog godišnjeg programa pretraživanja sentinel životinja s ciljem procjene cirkulacije virusa bolesti plavog jezika unutar zone pod ograničenjem. Ukoliko je to moguće, sentinel životinje moraju biti goveda, koja moraju biti slobodna od protutijela za virus bolesti plavog jezika, što se dokazuje preliminarnim seropretraživanjem s negativnim rezultatom, i moraju biti smještena u područjima zone pod ograničenjem gdje je, procjenom rizika uzimajući u obzir entomološku i ekološku situaciju/procjenu, potvrđena nazočnost vektora ili se u toj zoni nalaze staništa pogodna za razmnožavanje vektora,

– sentinel životinje pretražuju se najmanje jednom mjesečno tijekom razdoblja aktivnosti vektora, ukoliko su poznati. Ako podaci o vektoru nisu poznati, sentinel životinje moraju biti pretraživanje najmanje jednom mjesečno tijekom cijele godine,

– minimalni broj sentinel životinja u svrhu praćenja i nadziranja bolesti plavog jezika, po zemljopisnoj jedinici, mora biti reprezentativan i dovoljno velik da omogući otkrivanje mjesečne incidencije serokonverzijea[[12]](#footnote-29081-12) od 2% s pouzdanošću od 95% u svakoj zemljopisnoj jedinici,

– laboratorijsko pretraživanje mora se provesti na način da pozitivni uzorak pretražen brzim testom, mora biti pretražen i serološkim/virusološkim testom radi utvrđivanja specifičnog serotipa virusa bolesti plavog jezika, a dodatno pretraživanje mora se ciljano usmjeriti na serotip ili seroptipove virusa bolesti plavog jezika za koje se očekuje da su nazočni u epidemiološki važnom zemljopisnom području i kako je potrebno da se potvrdi cirkulacija specifičnog serotipa.

1.1.2.2. Serološko/virusološko pretraživanje:

– mora uključivati najmanje godišnji program aktivnog serološkog/virusološkog pretraživanja prijemljivih vrsta životinja odabranih metodom slučajnog odabira, s ciljem otkrivanja dokaza o prijenosu virusa bolesti plavog jezika, u svim epidemiološki značajnim zemljopisnim područjima i mora biti provedeno u dijelu godine kada je najveća vjerojatnost za utvrđivanje serokonverzije,

– mora biti postavljeno na način da su slučajno odabrani uzorci prilagođeni strukturi prijemljivih vrsta životinja koje se uzorkuju epidemiološki značajnim zemljopisnim područjima, a broj uzoraka mora omogućuti otkrivanje 20%-tne prevalencije, s pouzdanošću od 95%, u prijemljivih vrsta na tom epidemiološki značajnom epidemiološkom području,

– mora osigurati da seropozitivne životinje cijepljene ili imunizirane populacije ne utječu na rezultate serološkog pretraživanja,

– mora osigurati da je laboratorijsko pretraživanje provedeno na način da pozitivni uzorak pretražen brzim testom, bude pretražen i serotip specifičnim serološkim/virusološkim testom radi utvrđivanja specifičnog serotipa virusa bolesti plavog jezika koji se očekuje da cirkulira na tom epidemiološki značajnom zemljopisnom području, kako bi se potvrdio specifični serotip koji cirkulira,

– može biti korišteno za praćenje razine procijepljenosti i rasprostranjenosti različitih serotipova virusa bolesti plavog jezika u zoni pod ograničenjem.

1.1.2.3. Ciljano pretraživanje temeljeno na procjeni rizika:

– mora se sastojati od službenog i odgovarajuće dokumentiranog stalnog sustava praćenja s ciljem da se dokaže odsutnost određenih serotipova virusa bolesti plabog jezika,

– provodi se na ciljanoj populaciji prijemljivih životinja koje su u velikoj opasnosti zbog njihovog smještaja, zemljopisne situacije i epidemiologije serotipa ili serotipova bolesti plavog jezika za koje se očekuje sa su prisutni u epidemiološki značajnom zemljopisnom području,

– mora uključiti strategiju uzorkovanja prilagođenu odgovarajućoj ciljanoj populaciji. Veličina uzorka određena za otkrivanje planirane prevalencije (temeljene na poznatom riziku ciljane populacije) s pouzdanošću od 95% u ciljanoj populaciji epidemiološki značajnog zemljopisnog područja. Kad uzorci ne potječu od pojedinačnih životinja, veličina uzorka mora biti prilagođena na način da se u obzir uzme osjetljivost dijagnostičkog testa.

1.2 Entomološko nadziranje mora biti provedeno kako bi se odredilo razdoblje godine slobodno od vektora, a vezi Dodatka V ovoga Pravilnika, i to:

– mora uključiti najmanje aktivni godišnji program hvatanja vektora na način da se postave stalne lampe hvataljke, a u svrhu utvrđivanja dinamike populacije vektora,

– lampe hvataljke s ultraljubičastim svjetlom moraju se koristiti prema utvrđenim protokolima. Lampe hvataljke moraju biti uključene cijelu noć, i to najmanje:

(a) jednu noć tjedno kroz mjesec dana prije očekivanog početka i tijekom mjeseca prije očekivanog kraja razdoblja godine slobodnog od vektora,

(b) jednu noć mjesečno tijekom razdoblja godine slobodnog od vektora,

(c) učestalost korištenja lampa hvataljki može biti promjenjena ili prilagođena na temelju podataka prikupljenih tijekom prve tri godine njihova korištenja,

– najmanje jedna lampa hvataljka mora biti u funkciji u svakom epidemiološki značajnom području cijele zone sezonski slobodne od bolesti plavog jezika. Komarčići prikupljeni u lampama hvataljkama moraju biti poslani u specijalizirani laboratorij koji raspolaže stručnjacima osposobljenim za brojenje i identifikaciju sumnjivih vrsta vektora.

1.3 Kako bi se prikupile odgovarajuće informacije za dokazivanje odsutnosti virusa bolesti plavog jezika u određenom epidemiološki značajnom zemljopisnom području, tijekom dvije godine kako je određeno u članku 6. stavku 2. ovoga Pravilnika, praćenje mora:

– uključiti najmanje ili serološko pretraživanje sentinel životinja, serološko/virološko pretraživanje i ciljano praćenje na temelju rizika kako je određeno u podtočkama 1.1.2.1, 1.1.2.2 i 1.1.2.3 ove točke ili kombinaciju tih pretraživanja;

– biti planirano na način da se uzimaju reprezentativni uzorci i da je

uzorkovanje prilagođeno strukturi osjetljivih vrsta životinja koje se uzorkuju u određenom epidemiološki značajnom zemljopisnom području, a broj uzoraka mora biti dovoljan da se u prijemljivih vrsta u tom epidemiološki značajnom zemljopisnom području otkrije prevalencija od 20%a[[13]](#footnote-29081-13), s pouzdanošću od 95%, ako masovno cijepljenje nije provedeno; ili

– mora biti dizajnirano na način da se uzimaju reprezentativni uzorci i da je uzorkovanje prilagođeno strukturi osjetljivih vrsta životinja koje se uzorkuju u određenom epidemiološki značajnom zemljopisnom području, a broj uzoraka mora biti dovoljan da u prijemljivih vrsta u tom epidemiološki značajnom zemljopisnom području otkrije prevalenciju od 10%[[14]](#footnote-29081-14)b s pouzdanošću od 95%, ako je masovno cijepljenje provedeno.

2. Minimalni zahtjevi za programe nadziranja bolesti plavog jezika koji se provode izvan zona pod ograničenjem

Program nadziranja bolesti plavog jezika mora omogućiti otkrivanje svakog mogućeg unošenja virusa bolesti plavog jezika i dokazivanje odsutnosti tog virusa na području države ili u epidemilološki značajnom zemljopisnom području slobodnom od bolesti plavog jezika.

Nadziranje bolesti plavog jezika mora obuhvatiti najmanje pasivno kliničko i aktivno nadziranje koje uključuje laboratorijsko pretraživanje, kako je određeno u podtočkama 2.1 i 2.2 ove točke.

2.1. Pasivno kliničko nadziranje

– mora uključiti formalni i dobro dokumentirani sustav kontinuiranog otkrivanja i istraživanja svake pojedine sumnje na bolest plavog jezika uključujući sustav za rano upozoravanje radi izvještavanja o sumnjivim slučajevima.Vlasnici ili posjednici životinja, kao i veterinari, moraju odmah izvještavati nadležno tijelo o bilo kakvoj sumnji na bolest plavog jezika. Svi slučajevi bolesti plavog jezika moraju odmah detaljno biti istraženi od strane nadležnog tijela kako bi se potvrdilo ili isključilo izbijanje bolesti plavog jezika;

– mora se osobito provoditi tijekom sezone aktivnosti vektora u visoko rizičnim područjima određenim temeljem zemljopisnih i epidemioloških podataka;

– mora osigurati provedbu kampanja usmjerenih na upoznavanje vlasnika i posjednika stoke i veterinara o prepoznavanju kliničkih znakova bolesti plavog jezika.

2.2. Aktivno nadziranje koje uključuje laboratorijsko pretraživanje mora uključiti najmanje ili serološko pretraživanje sentinel životinja, serološko ili virološko pretraživanje ili ciljano nadziranje na temelju rizika kako je određeno u podtočkama 2.2.1, 2.2.2 i 2.2.3 ove točke ili kombinaciju tih pretraživanja.

2.2.1 Serološko pretraživanje sentinel životinja

– sastoji se od aktivnog godišnjeg programa serološkog pretraživanja sentinel životinja, izvan zone pod ograničenjem. Posebna pažnja mora se usmjeriti na područja s visokim rizikom određena na temelju zemljopisnih i epidemiloloških podataka,

– sentinel životinje moraju se pretražiti najmanje jednom tijekom sezone aktivnosti vektora, ako je poznata. U nedostatku tih podataka, sentinel životinje moraju se pretraživati jednom mjesečno tijekom cijele godine,

– minimalni broj sentinel životinja po zemljopisnoj jedinici utvrđenih u svrhu praćenja bolesti plavog jezika mora biti reprezentativan i dovoljno velik za otkrivanje mjesečne incidencije serokonverzije[[15]](#footnote-29081-15)c od 2 % s pouzdanošću od 95% u svakoj zemljopisnoj jedinici.

2.2.2 Serološko/virusološko pretraživanje

– mora se sastojati od najmanje aktivnog godišnjeg programa serološkog/virusološkog pretraživanja prijemljivih vrsta životinja, koje se provodi u svim epidemiološki značajnim područjima i to u dijelu godine kada je najveća vjerojatnost za otkrivanje serokonverzije, a provodi se na slučajno odabranim uzorcima za serološko/virusološko pretraživanje i u svrhu otkrivanja dokaza o prijenosu virusa bolesti plavog jezika izvan zona pod ograničenjem;

– mora biti dizajniran na način da se uzimaju reprezentativni uzorci i da je uzorkovanje prilagođeno strukturi osjetljivih vrsta životinja koje se uzorkuju u određenom epidemiološki značajnom zemljopisnom području, a broj uzoraka mora biti dovoljan da u prijemljivih vrsta u tom epidemiološki značajnom zemljopisnom području otkrije prevalenciju od 20 %, s pouzdanošću od 95 %;

– mora osigurati da seropozitivne životinje podrijetlom od vakcinirane ili imunizirane populacije životinja ne utječu na rezultate serološkog pretraživanja.

2.2.3 Ciljano nadziranje na temelju opasnosti mora:

– se sastojati od formalnog i dobro dokumentiranog kontinuiranog sustava koji ima za cilj dokazati odsustvo određenih serotipova virusa bolesti plavog jezika;

– mora biti temeljeno na znanjima o lokalnim čimbenicima rizika, a ta znanja moraju omogućiti otkrivanje određene populacije u relativno većem riziku, koja mora biti uzorkovana;

– mora osigurati da ciljano uzorkovanje bude prilagođeno ciljanoj populaciji za koju je utvrđeno da je u relativno većem riziku, a broj uzoraka određen na način da se otkrije planirana prevalencija (na temelju poznatog rizika u ciljanoj populaciji) s pouzdanošću od 95%, u ciljanoj populaciji tog epidemiološki relevantnog zemljopisnog područja.

DODATAK II.

PODACI KOJE DRŽAVE ČLANICE PROSLJEĐUJU U SUSTAV BT-Net
(članak 5. stavak 2. ovoga Pravilnika)

Podaci koje države članice prosljeđuju u sustav BT-Net uključuju barem sljedeće:

1. Serološki/virološki podaci o bolesti plavog jezika

(a) Administrativna podjela/jedinica

(b) Vrsta životinje koja se pretražuje

(c) Vrsta sheme sustava nadziranja (sentinel sustav ili periodično pretraživanje)

(d) Vrsta provedenih dijagnostičkih pretraga (ELISA, serum neutralizacija, PCR, izolacija virusa)

(e) Mjesec i godina

(f) Broj pretraženih životinjaa[[16]](#footnote-29081-16)

(g) Broj pozitivnih životinja

(h) Serotip određen serološkim ili virusološkim pretrživanjem (podaci koji se dostavljaju u slučaju pozitivnog rezultata na serum neutralizacijski test ili test izolacije virusa)

2. Entomološki podaci o bolesti plavog jezika

(a) Administrativna podjela

(b) Jedinstveni identitet lokaliteta (jedinstveni kod za svako mjesto gdje je postavljanja hvataljka)

(c) Datum sakupljanja

(d) Zemljopisna širina i dužina

(e) Ukupni broj sakupljenih Culicoides spp.

(f) Broj sakupljenih C. imicola, ukoliko je dostupan

(g) Broj sakupljenih C. obsoletus Complex, ukoliko je dostupan

(h) Broj sakupljenih C. obsoletus sensu strictu, ukoliko je dostupan

(i) Broj sakupljenih C. scoticus, ukoliko je dostupan

(j) Broj sakupljenih C. Pulicaris Complex, ukoliko je dostupan

(k) Broj sakupljenih C. Nubeculosus complex, ukoliko je dostupan

(l) Broj sakupljenih C. dewulfii, ukoliko je dostupan

(m) Ostali značajni podaci

3. Podaci o cijepljenju protiv bolesti plavog jezika

(a) Administrativni odjel

(b) Godina/semestar

(c) Vrsta cjepiva

(d) Kombinacija serotipa

(e) Cijepljene vrste životinja

(f) Ukupan broj stada u državi

(g) Ukupan broj životinja u državi

(h) Ukupan broj stada u programu cijepljenja

(i) Ukupan broj životinja u programu cijepljenja

(j) Ukupan broj cijepljenih stada

(k) Ukupan broj cijepljenih životinja (tamo gdje je vrsta cijepljenja »cijepljenje mladih životinja»)

(l) Broj cijepljenih mladih životinja (tamo gdje je vrsta cijepljenja »masovno cijepljenje«)

(m) Broj cijepljenih odraslih životinja (tamo gdje je vrsta cijepljenja »masovno cijepljenje«»)

(n) Broj doza primijenjenog cjepiva.

DODATAK III.

UVJETI ZA IZUZEĆE OD ZABRANE IZLASKA
(članak 7. stavak 2. točka (a) i članak 8. stavak 1. točka (a) ovoga Pravilnika)

A. Životinje

Životinje su tijekom prijevoza do mjesta odredišta morale biti zaštićene od napada vektora iz vrste Culicoides.

Potrebno je udovoljiti barem jednom od uvjeta iz podtočaka 1. do 7. ove točke:

1. Životinje su do otpreme, tijekom razdoblja sezonski slobodnog od vektora, kako je određeno u skladu s Dodatkom V ovoga Pravilnika, držane u sezonski slobodnoj zoni od bolesti plavog jezika najmanje 60 dana prije datuma premještanja i bile su podvrgnute testu identifikacije uzročnika u skladu s Priručnikom za dijagnostičke testove i cjepiva za kopnene životinje Svjetske organizacije za zaštitu životinjskog zdravlja /OIE/ (Priručnik za kopnene životinje OIE-a) s negativnim rezultatom, provedenom na uzorcima uzetim ne ranije od sedam dana prije datuma premještanja životinja.

Test identifikacije uzročnika nije nužno provoditi ako dostatni epidemiološki podaci dobiveni provedbom programa sustavnog praćenja u trajanju od najmanje tri godine omogućavaju određivanje razdoblja sezonski slobodnog od vektora, u skladu s Dodatkom V ovoga Pravilnika. U tom slučaju Uprava za veterinarstvo mora o istome informirati Europsku komisiju i države članice EU u okviru Stalnog odbora za prehrambeni lanac i zdravlje životinja.

U slučaju kada su navedene životinje namijenjene trgovini unutar Zajednice, u odgovarajuće zdravstvene certifikate određene Pravilnikom o veterinarskim uvjetima za stavljanje u promet goveda i svinja (»Narodne novine«, br. 154/2008)6, Pravilnikom o veterinarsko-zdravstvenim uvjetima za stavljanje u promet ovaca i koza na unutarnje tržište europske zajednice (»Narodne novine«, br. 51/2009)7 i posebnim propisom kojim se utvrđuju veterinarski uvjeti za stavljanje u promet i uvoz životinja, sjemena, jajnih stanica i zametaka na koje ne odnose veterinarski uvjeti utvrđeni posebnim propisima Zajednice8 mora biti navedeno:

»Životinja(e) su do dana otpreme držane u području sezonski slobodnom od bolesti plavog jezika tijekom razdoblja slobodnog od vektora bolesti plavog jezika koje je počelo na dan.................(navesti datum) od rođenja ili najmanje 60 dana i, kada to odgovara (navesti da li odgovara) bile podvrgnute testu identifikacije uzročnika u skladu s OIE Priručnikom za dijagnostičke testove i cjepiva za kopnene životinje, s negativnim rezultatom, provedenom na uzorcima uzetim ne ranije od sedam dana prije datuma premještanja životinja, u skladu s Dodatkom III.A(1) Uredbe (EC) br 1266/2007»1;

2. Životinje su najmanje 60 dana prije datuma otpreme, držane na način da su bile zaštićene od napada vektora.

U slučaju kada su životinje na koje se odnosi ova podtočka namijenjene trgovini unutar Zajednice, u odgovarajuće certifikate određene Pravilnikom o veterinarskim uvjetima za stavljanje u promet goveda i svinja (»Narodne novine«, br. 154/2008)6, Pravilnikom o veterinarsko-zdravstvenim uvjetima za stavljanje u promet ovaca i koza na unutarnje tržište europske zajednice (»Narodne novine«, br. 51/2009)7 i posebnim propisom kojim se utvrđuju veterinarski uvjeti za stavljanje u promet i uvoz životinja, sjemena, jajnih stanica i zametaka na koje ne odnose veterinarski uvjeti utvrđeni posebnim propisima Zajednice8 mora biti navedeno:

»Životinje u skladu s Dodatkom III.A(2) Uredbe (EC) br. 1266/2007»1;

3. Životinje su do slanja držane u sezonski slobodnoj zoni od bolesti plavog jezika tijekom razdoblja slobodnog od vektora, u skladu s Prilogom V ovoga Pravilnika, ili su držane na način da su bile zaštićene od vektora tijekom razdoblja od najmanje 28 dana i tijekom tog razdoblja podvrgnute su serološkom pretraživanju u skladu s OIE Priručnikom radi otkrivanja protutijela za virus bolesti plavog jezika, s negativnim rezultatom, s tim da je uzorkovanje provedeno najmanje 28 dana nakon datuma početka razdoblja zaštite od napada vektora ili razdoblja slobodnog od vektora.

U slučaju kada su životinje na koje se odnosi ova podtočka namijenjene trgovini unutar Zajednice, u odgovarajuće zdravstvene certifikate određene Pravilnikom o veterinarskim uvjetima za stavljanje u promet goveda i svinja (»Narodne novine«, br. 154/2008)6, Pravilnikom o veterinarsko-zdravstvenim uvjetima za stavljanje u promet ovaca i koza na unutarnje tržište europske zajednice (»Narodne novine«, br. 51/2009)7 i posebnim propisom kojim se utvrđuju veterinarski uvjeti za stavljanje u promet i uvoz životinja, sjemena, jajnih stanica i zametaka na koje ne odnose veterinarski uvjeti utvrđeni posebnim propisima Zajednice8 mora biti navedeno:

»Životinje u skladu s Dodatkom III.A(3) Uredbe (EC) br. 1266/2007»1;

4. Životinja(e) su do dana otpreme držane u području sezonski slobodnom od bolesti plavog jezika tijekom razdoblja slobodnog od vektora, u skladu s Dodatkom V ovoga Pravilnika, ili su držane na način da su bile zaštićene od napada vektora tijekom razdoblja od najmanje 14 dana i tijekom tog razdoblja podvrgnute su testu identifikacije uzročnika u skladu s Priručnikom za kopnene životinje OIE-a radi otkrivanja protutijela na skupinu virusa bolesti plavog jezika, s negativnim ishodom, a uzorkovanje je provedeno barem 14 dana nakon datuma početka razdoblja zaštite od napada vektora ili razdoblja sezonski slobodnog od vektora:

U slučaju kada su životinje na koje se odnosi ova podtočka namijenjene trgovini unutar Zajednice, u odgovarajuće zdravstvene certifikate određene Pravilnikom o veterinarskim uvjetima za stavljanje u promet goveda i svinja (»Narodne novine«, br. 154/2008)6, Pravilnikom o veterinarsko-zdravstvenim uvjetima za stavljanje u promet ovaca i koza na unutarnje tržište Europske zajednice (»Narodne novine«, br. 51/2009)7 i posebnim propisom kojim se utvrđuju veterinarski uvjeti za stavljanje u promet i uvoz životinja, sjemena, jajnih stanica i zametaka na koje ne odnose veterinarski uvjeti utvrđeni posebnim propisima Zajednice8 mora biti navedeno:

»Životinje u skladu s Dodatkom III.A(4) Uredbe (EC) br. 1266/2007»1;

5. Životinje potječu iz stada koje je cijepljeno u skladu s programom cijepljenja koji je donijela Uprava za veterinarstvo, životinje su cijepljene protiv serotipa/serotipova koji su nazočni ili čija je nazočnost vjerojatna u epidemiološki značajnom zemljopisnom području podrijetla, životinje su još unutar razdoblja imuniteta kako se jamči u specifikaciji cjepiva koje je odobreno u programu cijepljenja, te udovoljavaju barem jednom od sljedećih zahtjeva:

(a) cijepljene su više od 60 dana prije datuma premještanja;

(b) cijepljene su inaktiviranim cjepivom prije barem onoliko dana koliko je nužno za nastupanje imunosne zaštite određene u specifikaciji cjepiva odobrenog u programu cijepljenja i podvrgnute su testu identifikacije uzročnika u skladu s Priručnikom za kopnene životinje OIE-a s negativnim rezultatom, a uzorkovanje je provedeno barem 14 dana nakon nastupanja imunosne zaštite određene u specifikaciji cjepiva odobrenog u programu cijepljenja;

(c) prethodno su cijepljene i ponovno cijepljene inaktiviranim cjepivom u razdoblju imuniteta kako se jamči u specifikaciji cjepiva koje je odobreno u programu cijepljenja;

(d) držane su, tijekom razdoblja sezonski slobodnog od vektora, određenog u skladu s Dodatkom V ovoga Pravilnika, u zoni sezonski slobodnoj od bolesti plavog jezika, od rođenja ili tijekom razdoblja od barem 60 dana prije datuma cijepljenja i cijepljene su inaktiviranim cjepivom prije barem onoliko dana koliko je potrebno za nastupanje imunosne zaštite određene u specifikaciji cjepiva odobrenog u programu cijepljenja;

Ukoliko su životinje na koje se odnosi ova podtočka namijenjene trgovini unutar Zajednice ili izvozu u treću zemlju, u odgovarajuće veterinarsko-zdravstvene svjedodžbe propisane Pravilnikom o veterinarskim uvjetima za stavljanje u promet goveda i svinja (»Narodne novine«, br. 154/2008)6, Pravilnikom o veterinarsko-zdravstvenim uvjetima za stavljanje u promet ovaca i koza na unutarnje tržište Europske zajednice (»Narodne novine«, br. 51/2009)7 i posebnim propisom kojim se utvrđuju veterinarski uvjeti za stavljanje u promet i uvoz životinja, sjemena, jajnih stanica i zametaka na koje ne odnose veterinarski uvjeti utvrđeni posebnim propisima Zajednice8 ili na koje se odnosi Pravilnik o detaljnim pravilima u prometu unutar Europske unije za određene životinje i proizvode životinjskog podrijetla namijenjene izvozu u treće zemlje (»Narodne novine«, br. 154/2008)9 dodaje se sljedeća dopunska formulacija:

»Životinja/e cijepljena/e protiv serotipa/ova bolesti plavog jezika …. (upisati serotip/ove) s......………………… (upisati naziv cjepiva) s inaktiviranim/modificiranim živim cjepivom (naznačiti odgovarajuće) dana ………. (upisati datum) u skladu s Dodatkom III.A(5) Uredbe br. 1266/2007»1;

6. Životinje nikada nisu bile cijepljene protiv bolesti plavog jezika i uvijek su držane u epidemiološki značajnom zemljopisnom području podrijetla u kojemu nije nazočan ili nije vjerojatna nazočnost više od jednog serotipa, i:

(a) podvrgnute su dvokratnom serološkom pretraživanju u skladu s Priručnikom za kopnene životinje OIE-a radi otkrivanja protutijela za serotip virusa bolesti plavog jezika, s pozitivnim rezultatom; prvo pretraživanje mora biti provedeno na uzorcima uzetim između 60 i 360 dana prije datuma premještanja, a drugo pretraživanje mora biti provedeno na uzorcima uzetim najranije 7 dana prije datuma premještanja; ili

(b) podvrgnute su serološkom pretraživanju u skladu s Priručnikom za kopnene životinje OIE-a radi otkrivanja protutijela na serotip virusa bolesti plavog jezika, s pozitivnim rezultatom; pretraživanje mora biti provedeno barem 30 dana prije datuma premještanja i životinje su podvrgnute testu identifikacije uzročnika u skladu s Priručnikom za kopnene životinje OIE-a, s negativnim rezultatom, provedenom ne ranije od sedam dana prije datuma premještanja.

Ukoliko su životinje na koje se odnosi ova podtočka namijenjene trgovini unutar Zajednice ili izvozu u treću zemlju, u odgovarajuće zdravstvene certifikate propisane Pravilnikom o veterinarskim uvjetima za stavljanje u promet goveda i svinja (»Narodne novine«, br. 154/2008)6, Pravilnikom o veterinarsko-zdravstvenim uvjetima za stavljanje u promet ovaca i koza na unutarnje tržište Europske zajednice (»Narodne novine«, br. 51/2009)7 i posebnim propisom kojim se utvrđuju veterinarski uvjeti za stavljanje u promet i uvoz životinja, sjemena, jajnih stanica i zametaka na koje ne odnose veterinarski uvjeti utvrđeni posebnim propisima Zajednice8 ili na koje se odnosi Pravilnik o detaljnim pravilima u prometu unutar Europske unije za određene životinje i proizvode životinjskog podrijetla namijenjene izvozu u treće zemlje (»Narodne novine«, br. 154/2008)9 dodaje se sljedeća dopunska formulacija:

»Životinja/e su pretražene u skaldu s OIE Priručnikom za kopnene životinje serološkim testom za otkrivanje protutijela za virus bolesti plavog jezika.....................(navesti serotip), u skladu s Dodatkom III.A točkom (6) Uredbe br. 1266/2007»1;

7. Životinje nikada nisu bile cijepljenje protiv virusa bolesti plavog jezika i podvrgnute su odgovarajućem serološkom testu, u skladu s Priručnikom za kopnene životinje OIE-a, koji je u mogućnosti otkriti specifična protutijela za sve serotipove virusa bolesti plavog jezika koji su prisutni ili vjerojatno prisutni u epidemiološki značajnom zemljopisnom području podrijetla, s pozitivnim rezultatom, i:

(a) prvo pretraživanje je provedeno na uzorcima uzetim između 60 i 360 dana prije datuma premještanja, a drugo pretraživanje je provedeno na uzorcima uzetim najranije 7 dana prije datuma premještanja; ili

(b) serotip specifično serološko pretraživanje provedeno je barem 30 dana prije datuma premještanja i životinje su podvrgnute testu identifikacije uzročnika u skladu s Priručnikom za kopnene životinje OIE-a, s negativnim rezultatom, provedenom ne ranije od sedam dana prije datuma premještanja.

Ukoliko su životinje na koje se odnosi ova podtočka namijenjene trgovini unutar Zajednice ili izvozu u treću zemlju, u odgovarajuće zdravstvene certifikate propisane Pravilnikom o veterinarskim uvjetima za stavljanje u promet goveda i svinja (»Narodne novine«, br. 154/2008)6, Pravilnikom o veterinarsko-zdravstvenim uvjetima za stavljanje u promet ovaca i koza na unutarnje tržište europske zajednice (»Narodne novine«, br. 51/2009)7 i posebnim propisom kojim se utvrđuju veterinarski uvjeti za stavljanje u promet i uvoz životinja, sjemena, jajnih stanica i zametaka na koje ne odnose veterinarski uvjeti utvrđeni posebnim propisima Zajednice8 dodaje se sljedeća dopunska formulacija:

»Životinja/e su pretražene u skladu s OIE Priručnikom za kopnene životinje serološkim testom za otkrivanje protutijela za sve serotipove virusa bolesti plavog jezika.....................(navesti serotipove) prisutne ili vjerojatno prisutne, u skladu s Dodatkom III.A točkom (6) Uredbe br. 1266/2007«.

U odnosu na bređe životinje najmanje jedan od uvjeta iz podtočaka 5., 6. i 7. ove točke mora biti ispunjen prije osjemenjivanja ili pripuštanja ili moraju biti ispunjeni uvjeti iz podtočke 3. ove točke, a pretraživanje mora biti provedeno na uzorcima uzetim najranije 7 dana prije datuma premještanja.

Ukoliko su životinje na koje se odnosi ova podtočka namijenjene trgovini unutar Zajednice ili izvozu u treću zemlju, u odgovarajuće zdravstvene certifikate propisane Pravilnikom o veterinarskim uvjetima za stavljanje u promet goveda i svinja (»Narodne novine«, br. 154/2008)6, Pravilnikom o veterinarsko-zdravstvenim uvjetima za stavljanje u promet ovaca i koza na unutarnje tržište Europske zajednice (»Narodne novine«, br. 51/2009)7 i posebnim propisom kojim se utvrđuju veterinarski uvjeti za stavljanje u promet i uvoz životinja, sjemena, jajnih stanica i zametaka na koje ne odnose veterinarski uvjeti utvrđeni posebnim propisima Zajednice8 dodaje se sljedeća dopunska formulacija:

»Životinja(e) nije (nisu) bređe»; ili »Životinja(e) koja (koje) je (su) bređe udovoljava (udovoljavaju) uvjetima..........(određenim u točki 5., 6. i 7. prije osjemenjivanja ili pripuštanja ili uvjetima iz točke 3., označiti kako odgovara).

B. Sjeme životinja

Sjeme se mora prikupiti od životinja davatelja koje udovoljavaju barem jednom od sljedećih uvjeta:

(a) držane su izvan zone pod ograničenjem barem posljednjih 60 dana prije početka i tijekom prikupljanja sjemena;

(b) bile su zaštićene od napada vektora barem posljednjih 60 dana prije početka i tijekom prikupljanja sjemena;

(c) držane su tijekom razdoblja sezonski slobodnog od vektora u zoni sezonski slobodnoj od bolesti plavog jezika, određenoj u skladu s Dodatkom V ovoga Pravilnika, barem posljednjih 60 dana prije početka i tijekom prikupljanja sjemena i podvrgnute su testu identifikacije uzročnika u skladu s Priručnikom za kopnene životinje OIE-a, s negativnim rezultatom, provedenom ne ranije od sedam dana prije datuma početka prikupljanja sjemena.

Test identifikacije uzročnika nije nužno provoditi ako dostatni epidemiološki podaci dobiveni provedbom programa sustavnog praćenja u trajanju od najmanje tri godine omogućavaju određivanje razdoblja sezonski slobodnog od vektora, u skladu s Dodatkom V ovoga Pravilnika. U tom slučaju Uprava za veterinarstvo mora o istome informirati Europsku komisiju i države članice EU u okviru Stalnog odbora za prehrambeni lanac i zdravlje životinja;

(d) bile su podvrgnute serološkom testu, u skladu s Priručnikom za kopnene životinje OIE-a radi otkrivanja protutijela za skupinu virusa bolesti plavog jezika, s negativnim rezultatom, barem svakih 60 dana tijekom razdoblja prikupljanja sjemena i između 21 i 60 dana nakon završetka prikupljanja;

(e) bile su podvrgnute, s negativnim rezultatom, testu identifikacije uzročnika u skladu s Priručnikom za kopnene životinje OIE-a provedenom na uzorcima krvi sakupljenim:

(a) na početku i pri zadnjem prikupljanju sjemena; i

(b) tijekom razdoblja prikupljanja sjemena:

– barem svakih sedam dana u slučaju testa izolacije virusa, ili

– barem svakih 28 dana, u slučaju testa lančane reakcije polimerazom.

C. Jajne stanice i zametci životinja

1. In vivo dobiveni zametci i jajne stanice goveda moraju biti prikupljeni od životinja donora koje ne pokazuju nikakve kliničke znakove bolesti plavog jezika na dan prikupljanja.

2. In vivo dobiveni zametci i jajne stanice životinja koje nisu goveda te in vitro proizvedeni zametci goveda moraju biti dobiveni od životinja donora, koje udovoljavaju barem jednom od sljedećih uvjeta:

(a) bile su držane izvan zone pod ograničenjem najmanje 60 dana prije početka i tijekom prikupljanja zametaka/jajnih stanica;

(b) bile su zaštićene od napada vektora najmanje 60 dana prije početka i tijekom prikupljanja zametaka/jajnih stanica;

(c) bile su podvrgnute serološkom testu u skladu s Priručnikom za kopnene životinje OIE-a radi otkrivanja protutijela za virus bolesti plavog jezika, s negativnim rezultatom, između 21 i 60 dana nakon prikupljanja zametaka/jajnih stanica;

(d) bile su podvrgnute, s negativnim rezultatom, testu identifikacije uzročnika u skladu s Priručnikom za kopnene životinje OIE-a na uzorku krvi uzetom na dan prikupljanja zametaka/jajnih stanica.

3. Ukoliko su zametci/jajne stanice na koje se odnose podtočke 1. i 2. ove točke namijenjeni trgovini unutar Zajednice ili izvozu u treću zemlju, u odgovarajuće zdravstvene certifikate propisane Pravilnikom o obrascu certifikata za sjeme jajne stanice i zametka ovaca i koza (»Narodne novine«, br. 62/09)[[17]](#footnote-29081-17)12, Pravilnikom o veterinarskim uvjetima koji se primjenjuju u prometu i uvozu zametaka goveda (»Narodne novine«, br. 74/2008)[[18]](#footnote-29081-18)13 ili na koje se odnosi Pravilnik o detaljnim pravilima u prometu unutar Europske unije za određene životinje i proizvode životinjskog podrijetla namjenjene izvozu u treće zemlje (»Narodne novine«, br. 154/2008)9, dodaje se sljedeća dopunska formulacija:

»Zametci i jajne stanice dobiveni od životinja donora koji udovoljavaju............(točki 1; točki 2a; točki 2(b) ili točki 2(d), označiti kako odgovara) Dodatka III.C Uredbe 1266/2007».

Dodatak B točka 2. podtočka (a) Pravilnika o veterinarskim uvjetima koji se primjenjuju u prometu i uvozu zametaka goveda (»Narodne novine«, br. 74/2008)13 ne primjenjuje se na zametke prikupljenje od životinja donora koje se drže na gospodarstvu na kojemu su zbog bolesti plavog jezika uvedene mjere veterinarske zabrane ili karantena.

DODATAK IV

NAČELA ZA ODREĐIVANJE KLAONICA RADI IZUZEĆA OD ZABRANE IZLASKA
(članak 8. stavak 4. točka b, ovoga Pravilnika)

Pri procjeni rizika u svrhu određivanja klaonica radi kanaliziranja kretanja životinja iz objekta smještenog u zoni pod ograničenjem, zbog neodgodivog klanja, moraju se uzimati u obzir barem sljedeći kriteriji:

1. podaci dostupni kroz programe sustavnog praćenja i nadziranja, osobito s obzirom na aktivnost prijenosnika;

2. udaljenost od točke ulaska u zonu koja nije zona pod ograničenjem do klaonice;

3. entomološki podaci u odnosu na rutu puta;

4. razdoblje dana tijekom kojeg se obavlja prijevoz u odnosu na vrijeme aktivnosti prijenosnika;

5. moguća uporaba insekticida i repelenata u skladu s Pravilnikom o monitoringu određenih tvari i njihovih rezidua u živim životinjama i proizvodima životinjskog podrijetla (»Narodne novine«, br. 79/08)[[19]](#footnote-29081-19)14;

6. lokacija klaonice u odnosu na gospodarstva sa stokom;

7. biosigurnosne mjere koje se provode u klaonici.

DODATAK V

KRITERIJI ZA ODREĐIVANJE RAZDOBLJA SEZONSKI SLOBODNOG OD VEKTORA
(članak 9. stavak 3. ovoga Pravilnika)

U svrhu određivanja zone sezonski slobodne od bolesti plavog jezika, Uprava za veterinarstvo određuje sezonski slobodno razdoblje od vektora za utvrđivanje epidemiološki značajnog zemljopisnog područja države (epidemiološki značajno zemljopisno područje), korištenjem najmanje sljedećih kriterija:

1. Opći kriteriji

(a) Mora biti uspostavljen program praćenja i/ili program nadziranja.

(b) Posebni kriteriji i prag (engl. threshold) koji se koriste za određivanje razdoblja sezonski slobodnog od vektora određuju se uzimajući u obzir Culicoides vrste za koje je dokazano ili za koje se sumnja da su glavni prijenosnici u epidemiološki značajnom zemljopisnom području.

(c) Kriteriji koji se koriste za određivanje razdoblja sezonski slobodnog od vektora određuju se uzimajući u obzir podatke iz tekuće i iz prethodne godine (povijesne podatke). U obzir se uzimaju i stanovišta vezana uz standardizaciju podataka o nadziranju.

2. Posebni kriteriji

(a) Nema cirkulacije virusa bolesti plavog jezika unutar epidemiološki značajnog zemljopisnog područja, kako je dokazano programima nadziranja bolesti plavog jezika ili drugim dokazima koji ukazuju na zaustavljanje cirkulacije virusa bolesti plavog jezika.

(b) Prestanak aktivnosti ili vjerojatne aktivnosti prijenosnika, kako je dokazano entomološkim nadziranjem kao dijelom programa praćenja i/ili nadziranja bolesti plavog jezika.

(c) Hvatanje vrsta Culicoides za koje je dokazano ili se sumnja da su prijenosnici serotipa koji je nazočan u epidemiološki značajnom zemljopisnom području ispod maksimalnog praga prikupljenih vektora, definirano je prema epidemiološki značajnom zemljopisnom području. U odsutnosti dokaza koji potkrepljuju određivanje maksimalnog praga, mora se koristiti potpuna odsutnost primjeraka vrste Culicoides imicola i manje od pet Culicoidesa po hvataljki.

3. Dodatni kriteriji

Temperaturni uvjeti koji utječu na ponašanje aktivnosti vektora u epidemiološki značajnom zemljopisnom području. Temperaturni pragovi određuju se razmatrajući ekološko ponašanje vrsta Culicoides za koje je dokazano ili se sumnja da su vektori serotipa nazočnog u epidemiološki značajnom zemljopisnom području.

[[1](#footnote-29081-1-backlink)]Pravilnikom se preuzimaju odredbe Uredbe Komisije (EZ-a) br. 1266/2007 o provedbi pravila za Direktivu Vijeća 2000/75/EZ s obzirom na kontrolu, sustavno praćenje, nadzor i ograničenje kretanja određenih životinja prijemljivih vrsta u odnosu na bolest plavog jezika.

[[2](#footnote-29081-2-backlink)]Pravilnikom o mjerama za kontrolu i iskorjenjivanje bolesti plavog jezika (»Narodne novine«, br. 73/2009) preuzete su odredbe Direktive Vijeća 2000/75/EC o mjerama kontrole i iskorjenjivanja bolesti plavog jezika.

[[3](#footnote-29081-3-backlink)]3 Pravilnikom su preuzete odredbe Direktive Vijeća 82/894/EEC o prijavi bolesti životinja unutar zajednice.

[[4](#footnote-29081-4-backlink)]4 Odlukom Komisije 2005/176/EZ o kodiranom obrascu i kodovima za prijavu bolesti životinja u skladu s Direktivom Vijeća 82/894/EEZ.

[[5](#footnote-29081-5-backlink)]5 Odlukom Komisije 2007/376/EZ određena je financijska potpora Italiji od strane Komisije, u svrhu uspostavljanja za prikupljanje i analizu epidemioloških podataka o bolesti plavog jezika.

[[6](#footnote-29081-6-backlink)]6 Pravilnikom o veterinarskim uvjetima za stavljanje u promet goveda i svinja (»Narodne novine«, br. 154/2008) preuzete su odredbe Direktive 64/432/EEZ od 26. lipnja 1964. o zdravstvenim uvjetima za stavljanje u promet goveda i svinja unutar Zajednice.

[[7](#footnote-29081-7-backlink)]7 Pravilnikom o veterinarsko-zdravstvenim uvjetima za stavljanje u promet ovaca i koza na unutarnje tržište europske zajednice (»Narodne novine«, br. 51/2009) preuzete su odredbe Direktive Vijeća 91/68/EEZ o uvjetima zdravlja životinja koji se primjenjuju na ovce i koze na unutarnjem tržištu Zajednice.

[[8](#footnote-29081-8-backlink)]8 Posebnim propisom bit će preuzete odredbe Direktive Vijeća 92/65/EEZ kojom se utvrđuju veterinarsko-zdravstveni uvjeti koji uređuju trgovinu i uvoz u Zajednicu životinja, sjemena, jajnih stanica i zametaka na koje se ne odnose veterinarski uvjeti utvrđeni posebnim pravilima Zajednice.

[[9](#footnote-29081-9-backlink)]9 Pravilnikom se preuzimaju odredbe Odluke Komisije 93/444/EEZ o detaljnim pravilima unutarnjeg prometa određenih životinja i proizvoda životinjskog podrijetla namijenjenih izvozu u treće zemlje.

[[10](#footnote-29081-10-backlink)]10 Pravilnikom o zaštiti životinja tijekom prijevoza i s prijevozom povezanih postupaka (Narodne novine broj 7/07) preuzete su odredbe Uredbe Vijeća (EZ) br. 1/2005 o zaštiti životinja tijekom prijevoza i sa prijevozom povezanih postupaka, kojom se mijenjaju Direktive 64/432/EEZ i 93/119/EZ te Uredba (EZ) br. 1255/97.

[[11](#footnote-29081-11-backlink)]11 Pravilnikom su preuzete odredbe Direktive Vijeća 82/894/EEZ od 21. prosinca 1982. o prijavi bolesti životinja u Zajednici.

[[12](#footnote-29081-12-backlink)]a Procjenjuje se da je normalna godišnja stopa serokonverzije u zaraženoj zoni 20%. Međutim, u Zajednici se kruženje virusa uglavnom odvija u razdoblju od oko šest mjeseci (kraj proljeća/sredina jeseni). Stoga je konzervativna procjena očekivane mjesečne stope serokonverzije 2%.

[[13](#footnote-29081-13-backlink)]a Procjenjena normalna godišnja prevalencija serokonverzije u zaraženom području je 20%. Međutim, u slučaju kad postoje dokazi da je godišnja stopa serokonverzije manja od 20%, broj uzoraka mora biti određen na način da se otkrije niža procjenjena prevalencija.

[[14](#footnote-29081-14-backlink)]b Procijenjena normalna godišnja prevalencija serokonverzije u zoni cijepljenja je 10%. Međutim, u slučaju kad postoje dokazi da je godišnja stopa serokonverzije u epidemiološki značajnom zemljopisnom području gdje se provodi cijepljenje manja od 10%, broj uzoraka mora biti određen na način da se otkrije niža procjenjena prevalencija.

[[15](#footnote-29081-15-backlink)]c Procijenjena normalna godišnja prevalencija serokonverzije u zaraženoj zoni je 20%. Međutim na području Zajednice cirlukacija virusa događa se oko 6 mjeseci (proljeće/sredina jeseni). Stoga je 2% prevalencija očekivane mjesečne stope serokonverzije konzervativna.

[[16](#footnote-29081-16-backlink)]a Ukoliko se serumi grupiraju, potrebno je izvijestiti o procjeni broja životinja koje odgovaraju ispitivanoj skupini.

[[17](#footnote-29081-17-backlink)]12 Pravilnikom su preuzete odredbe Odluke Komisije 95/338/EZ od 19. rujna 1995. kojom se utvrđuje obrazac certifikata za trgovinu sjemenom, jajnim stanicama i embrijima ovaca i koza unutar Zajednice.

[[18](#footnote-29081-18-backlink)]13 Pravilnikom su preuzete odredbe Direktive Vijeća br. 89/556/EEZ od 25. rujna 1989. koja određuje veterinarsko-zdravstvene uvjete koji se primjenjuju u prometu unutar Zajednice i uvozu iz trećih zemalja zametaka domaćih životinja vrste goveda.

[[19](#footnote-29081-19-backlink)]14 Pravilnikom se preuzimaju odredbe Direktiva Vijeća (EZ-a) br. 96/23 od 29. travnja 1996. koja predviđa postupak Zajednice za praćenje određenih tvari i njihovih rezidua u živim životinjama i u prehrambenim proizvodima životinjskog podrijetla.

Pravilnik, NN 78/2009-1868